किस्सा : मातरी भासा
राजा कै दरबार लाग रहा। दरबारिन के संघे आसन पै फक्कड़ सुभाव कै टीड़ी महराजौ बिराजमान रहे। राज मा टीड़ी महराज के दिमागदारी कै चर्चा दूर-दूर ले फैली रही।
यही समय दरबार मा एक मनई आवा। सकल से चतुर लागत रहा।
राजा क देखिके मनइवा कहिस – “हे राजा! तोहरे दरबार मा बड़े दिमागी दरबारी अहैं, जिनकै चर्चा सुनिके हम बड़ी दूर से आयेन हैं। क केहू हमार मातरी भासा बूझि सकत है?”
राजा कहिन – “काहे नाहीं! बिल्कुल!” एतना कहि के बड़े गुरूर से टीड़ी महराज के वारी लखिन।
फिर ऊ मनई ताबड़तोड़ बोलब सुरू किहिस। भोजपुरी भासा बोलै तौ हुवाँ भोजपुरी इलाका के मौजूद लोगन क लागै कि ऊ ओनहिन के इलाके कै आय। बिरिज भासा बोलै तौ लागै कि यहिकै घर वहीं है। जौ अवधी बोलिस तौ सिपाहियन कै कान चौगड़ा अस खड़ा होइगा यहि बिसवास मा कि ई अवध क्यार रहवैया आय। अइसनै ऊ पूरी होसियारी के साथे खड़ी बोली औ राजस्थानिउ बोलिस।
जब रुका तौ बूझै की कोसिस मा पूरा दरबार सनामन्न होइगा। सब दरबारी चुप्प। राजौ क कुछ नाहीं सूझि परा। सबही टीड़ी महराज के वारी लखै लागे।
टीड़ी महराज यकायक उठे। वहि मनइक लगे गये। फिर वहिके पिछुवाड़े पै यक लात जमाइन। ऊ तनिका सम्हरा तौ यक लात फिर हनिन्। ऊ भहराय परा।
मनयवा बेचारा चिल्लाय लाग – ‘‘अरे बाप रे! अरे बाप रे! .. हे राजा! इससे बचाओ। यह आदमी तो मुझे मार ही डालेगा। यह अन्याय क्यों!”
टीड़ी महराज यक सिपाहिस कहिन कि यहि मनई क उठाओ, लाइ के नीकेसूके बैठाओ।
सबही अचंभा म परा रहा, तबै टीड़ी महराज कहिन – “हे राजा! यहिकै मातरी भासा खड़ी बोली है।”
राजा औ दरबारिन महँसे केहू कुछ कहत यहिके पहिलेन ऊ मनई कहै लाग – “सही कहा, पर आपने जाना कैसे!”
टीड़ी महराज बोले – “हे भाय! पहिले तौ माफ किहेउ! बात अस है कि जब केहू क चोट पहुँचत है, तकलीफ हुअत है, तौ ऊ अपने जबान से दुसरी भासा कै खोल जुरतै उतारि दियत है। ऊ अपने असिल भासा मा बोलै लागत है। ऊ अपनी मातरी भासा मा अपनी माई, बाप या भगवान क याद करै लागत है। यहै वजह रही जौन हम तुहैं लात मारे रहेन।”
“धन्य हौ टीड़ी महराज! धन्य हौ! हम तोहरे चतुराई के सामने सर झुकावत अही!” – ऊ मनई टीड़ी महराज कै तारीफ करै लाग।
राजा खुस्स होइ गये। अपने गटई से यक माला निसारि के टीड़ी महराज क भेंट के रूप मा दै दिहिन। माहौल खुसनुमा होइगा। चउगिर्दा टीड़ी महराज कै तारीफ हुवै लागि।
**** ****
नोट: हम टीड़ी महराज से जुड़ी पहिली कहानी सैंहारेन हैं, कुछ बातन का पहिले कमेंट मा रखत अहन।
~सादर/अमरेन्द्र अवधिया
mar_Deva awa_Deva awa_Deva awa_Deva awa_Deva awa_Deva bho_Deva awa_Deva hin_Deva awa_Deva awa_Deva awa_Deva awa_Deva awa_Deva awa_Deva unk awa_Deva awa_Deva